Harry Wahl

Harry August Wahl (17. heinäkuuta 1869 Hamina – 31. heinäkuuta 1940 Viipuri) oli suomalainen kilpapurjehduksen olympiamitalisti ja arvosoitinten keräilijä.Jormito, Jorma: Kävelyllä Viipurissa I: Vesiportinkadulla, Peegee hydatoon -blogi 24.11.2013. Viitattu 1.9.2014.Dödsfall, Hufvudstadsbladet, 02.08.1940, nro 206, s. 7, Kansalliskirjaston digitaaliset aineistot. Viitattu 20.07.2024

Harry Wahl oli viipurilaisen kauppaneuvos Paul Wahlin (1797–1872) pojanpoika. Perhe oli vaurastunut muun muassa Saimaan kanavan rakennustöihin liittyvällä liiketoiminnalla kauppahuoneensa Paul Wahl & Co avulla.Koski, Mikko-Oskari: Paul Wahlin perintö, Maritime Forum 18.1.2005. Viitattu 1.9.2014.

Harry Wahlin vanhemmat olivat kauppias, varakonsuli Carl August Wahl ja Bertha Paulina Holstius. Hän pääsi ylioppilaaksi Helsingin yksityislyseosta 1890 ja hän harjoitti sitten kaupallisia opintoja Saksassa, Englannissa ja Ranskassa. Wahl tuli 1902 toiminimen Paul Wahl & Co:n johtajaksi ja kun tämä toiminimi oston kautta siirtyi A. Ahlström Oy:n haltuun, Wahl perusti vuonna 1916 veljensä kanssa Wahl & Co:n, joka omisti Lamposaaren sahan lähellä Lappeenrantaa.Päivästä päivään. 70 vuotta täyttää..., Helsingin Sanomat, 17.07.1939, nro 188, s. 2, Kansalliskirjaston digitaaliset aineistot. Viitattu 20.07.2024Ylioppilasmatrikkeli 1853–1899

Kilpapurjehduksen olympiamitalisti
Wiborgs Läns Segelföreningiä edustanut Wahl kuului suomalaisen Nina-veneen miehistöön sen voittaessa 10mR-luokan olympiahopeaa Tukholmassa 1912.Harry Wahl Biography and Olympic Results  Olympics at Sports-Reference.com. Viitattu 1.9.2014. Seuraavana vuonna Wahl voitti Sinebrychoffin pokaalin Aurora-veneellä.

Jousisoitinten keräilijä
Harry Wahl omisti 1930-luvulla yhden Euroopan merkittävimmistä soitinkokoelmista, johon kuului useita Stradivarius-, Guarneri- ja Amati-viuluja. Viulujen lisäksi kokoelmassa oli myös alttoviuluja ja selloja. Kokoelman arvo oli nykyrahassa mitaten jopa yli 50 miljoonaa euroa. Kun venäläiset valtasivat Viipurin, valtaosa Wahlin kokoelmasta jäi venäläisille. Wahlin suojatin, viulisti Onni Suhosen onnistui kuitenkin pelastaa 32 arvokkainta soitinta ensin pois Viipurista ja sitten Suomen puolelle.

Vuonna 2007 helsinkiläinen Maija-Stiina Roine löysi Wahlin testamentin omasta kirjahyllystään. Roineen isä, diplomi-insinööri Voitto Valdemar Kolho oli ollut Wahlin luottohenkilö viuluhankinnoissa. Testamentin soitinluettelosta selvisi, että venäläisten käsiin olivat arvosoittimista jääneet Santo Serafin -viulu 1700-luvulta sekä Lorenzo Storionin rakentama alttoviulu. 
Testamentista, joka luovutettiin Suomen Kulttuurirahastolle, selviää myös muut venäläisille joutuneet ja sitä kautta ympäri maailmaa kulkeutuneet soittimet.Testamentti vei sodassa kadonneiden arvosoitinten jäljille, Yle Kulttuuri 10.3.2008. Viitattu 1.9.2014. 
Harry Wahl kuoli 1940, ja valtaosa hänen omaisuudestaan oli viipurilaisissa kiinteistöissä, jotka jäivät rajan taakse. Wahlin perilliset joutuivat luopumaan alhaisin kauppahinnoin kaikista Suomeen pelastetuista arvosoittimistaan päästäkseen uuden elämän alkuun Suomessa. Testamenttiluettelon perusteella Maija-Stiina Roine on jäljittänyt kymmeniä niistä maailmalta ja julkaisi niistä vuonna 2008 omakustannekirjan Harry Wahlin viulut.Harry Wahlin viulut, Maija-Stiina Roine, o.s. Kolho, kopio sivusta Internet Archivessa, viitattu 1.9.2014.

Wahlin perillisten hallussa ollut, irlantilaishistoriansa takia ”iiriläiseksi” kutsuttu Stradivarius on ainoa Suomessa nykyisin oleva Wahlin kokoelman soitin. Se kuuluu nykyisin OP-ryhmän taidesäätiölle, joka hankki sen lainattavien arvosoitintensa kokoelmaan Japanista 1986. Soitin on kiertänyt 2000-luvun vaihteen jälkeen Réka Szilvayn, Antti Tikkasen, Kasmir Uusituvan ja Rebecca Roozemanin käytössä noin kolmen vuoden jaksoissa.Valtonen, Veikko: Stradivarius ei paljasta salaisuuttaan , Turun Sanomat 25.8.2009. Viitattu 1.9.2014.

Lähteet

Aiheesta muualla
Roine, Maija-Stiina: Harry Wahlin viulut. Maija-Stiina Roine 2008. ISBN 6418616183262.
Harry Wahl Uppslagsverket Finlandissa 

Luokka:Suomalaiset kilpapurjehtijat
Luokka:Suomalaiset olympiamitalistit
Luokka:Vuonna 1869 syntyneet
Luokka:Vuonna 1940 kuolleet
Luokka:Suomalaiset keräilijät
Luokka:Suomalaiset yritysjohtajat